MT Il-Ġurnal Uffiċjali tal-Unjoni Ewropea L 31/1

REGOLAMENT TAL-KUMMISSJONI (UE) 2016/156

tat-18 ta' Jannar 2016

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwi għall-boskalid, il-klotijanidin, it-tijametossam, il-folpet u t-tolklofos-metil f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a), l-Artikolu 18(1)(b) u l-Artikolu 49(2) tiegħu,

Billi:

(1) Għall-boskalid, il-klotijanidin, it-tijametossam u t-tolklofos-metil, il-livelli massimi ta' residwi (MRLs) ġew stabbiliti fil-Parti A tal-Anness III tar-Regolament (KE) Nru 396/2005. L-MRLs għall-folpet ġew stabbiliti fl-Anness II u fil-Parti B tal-Anness III ta' dak ir-Regolament.

(2) Fil-każ tal-boskalid, l-Awtorità Ewropea dwar is-Sigurtà fl-Ikel, minn hawn 'il quddiem imsejħa “l-Awtorità”, ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (2). L-Awtorità pproponiet li jinbidlu d-definizzjonijiet tar-residwi u kkonkludiet li jonqos xi informazzjoni dwar l-MRLs kollha evalwati u li hemm bżonn ta' eżami ulterjuri mill-maniġers tar-riskju. L-Awtorità indikat li huwa mistenni potenzjal ta' akkumulazzjoni tar-residwi tal-boskalid fl-għelejjel imkabbra bin-newba. Ikkalkulat kemm l-MRLs li jqisu dan il-potenzjal ta' akkumulazzjoni, kif ukoll dawk li ma jqisuhx, u ħalliet f'idejn il-maniġers tar-riskju biex jagħżlu l-opzjoni meħtieġa. Peress li ma hemmx riskju għall-konsumaturi, l-MRLs għandhom jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità li tqis il-potenzjal ta' akkumulazzjoni. Se jsir eżami ta' dawn l-MRLs; l-eżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(3) Għall-klotijanidin, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (3). Din irrakkomandat li jitbaxxew l-MRLs permissibli fil-ġewż Amerikan, fil-papaja, fil-patata, fit-tadam, fil-bżar, fil-brunġiel, fil-qamħ ħelu, fil-pastard, fil-Brassica mwerrqa, fil-ħass, fis-sorfolja, fil-fażola (friska, bla miżwed), fil-piżelli (friska, bla miżwed), fl-għads frisk, fiż-żerriegħa tal-qoton, fis-sorgu tal-qamħ, fil-kawkaw u fl-għeruq taċ-ċikwejra. Għall-prodotti l-oħrajn, hija rrakomandat li l-MRLs jogħlew jew jibqgħu kif inhuma. L-Awtorità kkonkludiet li jonqos xi informazzjoni dwar l-MRLs fil-frott taċ-ċitru, fiċ-ċirasa, fl-għeneb tal-mejda u tal-inbid, fil-frawli, fl-ananas, fil-bettieħ, fid-dulliegħ, fil-ġdur u fl-iskalora u li hemm bżonn ta' eżami ulterjuri mill-maniġers tar-riskju. Peress li ma hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir eżami ta' dawn l-MRLs; l-eżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(4) Għat-tijametossam, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (4). Din ipproponiet li tinbidel id-definizzjoni tar-residwi u rrakkomandat li jitbaxxew l-MRLs permissibli fil-ġewż Amerikan, fil-frott taż-żerriegħa, fil-ħawħ, fiż-żebbuġ tal-mejda, fil-banana, fil-papaja, fil-patata, fis-swedes, fil-qamħ ħelu, fil-pastard, fil-kaboċċi ta' Brussell, fil-kaboċċi bir-ras, fil-Brassica mwerrqa, fil-fażola (friska bil-miżwed u mingħajru), fil-piżelli (friska, bla miżwed), fl-għads frisk, fil-legumi, fiż-żerriegħa tal-kittien, fil-karawett, fiż-żerriegħa tal-peprin, fiż-żerriegħa tal-ġunġlien, fiż-żerriegħa tal-ġirasol, fin-nevew, fil-fażola tas-sojja, fiż-żerriegħa tal-mustarda, fiż-żerriegħa tal-qoton, fiż-żerriegħa tal-qargħa ħamra, fl-għosfor, fil-fidloqqom, fil-kamelina, fiż-żerriegħa tal-qanneb, fir-rignu, fiż-żebbuġ għall-produzzjoni taż-żejt, fil-ħbub tal-ħafur, fil-ħbub tas-segala, fil-kawkaw, fil-pitravi taz-zokkor, fil-ħnieżer (il-muskoli, il-fwied u l-kliewi), fil-bovini (il-muskoli, il-fwied u l-kliewi), fin-nagħaġ (il-muskoli, il-fwied u l-kliewi) u fil-mogħoż (il-muskoli, il-fwied u l-kliewi). Għall-prodotti l-oħrajn, l-Awtorità rrakomandat li l-MRLs jogħlew jew jibqgħu kif inhuma. L-Awtorità kkonkludiet li jonqos xi informazzjoni dwar l-MRLs permissibli fil-frott taċ-ċitru, fil-berquq, fiċ-ċirasa, fl-għeneb tal-mejda u tal-inbid, fil-frawli, fl-ananas, fil-bettieħ, fid-dulliegħ u fl-iskalora u li hemm bżonn ta' eżami ulterjuri mill-maniġers tar-riskju. Peress li ma hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir eżami ta' dawn l-MRLs; l-eżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(5) Fil-każ tal-folpet, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (5). L-Awtorità pproponiet li jinbidlu d-definizzjonijiet tar-residwi Hija rrakkomandat li tgħolli jew iżżomm l-MRLs eżistenti għal ċerti prodotti. L-Awtorità kkonkludiet li jonqos xi informazzjoni dwar l-MRLs fil-frawli, fiż-żebbuġ tal-mejda, fil-patata, fir-ravanell, f'leħjet il-bodbod, fit-tadam, fil-bettieħ, fiż-żebbuġ għall-produzzjoni taż-żejt, fil-ħbub tax-xgħir, fil-ħbub tal-qamħ, fil-ħops (imnixxfa), fit-tjur (il-laħam, ix-xaħam u l-fwied) u fil-bajd tat-tjur u li hemm bżonn ta' eżami ulterjuri mill-maniġers tar-riskju. Peress li ma hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir eżami ta' dawn l-MRLs; l-eżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li ma hemm l-ebda informazzjoni disponibbli dwar l-MRLs fit-tewm, fil-basal, fix-xalotti, fil-basal tar-rebbiegħa, fil-ġdur, fil-ħass, fl-iskalora, fl-ispinaċi u fil-fażola (friska bla miżwed) u li hemm bżonn ta' eżami ulterjuri mill-maniġers tar-riskju. L-MRLs għal dawn il-prodotti għandhom jiġu ffissati fil-limitu speċifiku ta' kwantifikazzjoni.

(6) Fil-każ tat-tolklofos-metil, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (6). Hija rrakkomandat li l-MRL fil-patata jibqa' kif inhu. L-Awtorità kkonkludiet li jonqos xi informazzjoni dwar l-MRLs permissibbli fir-ravanell, fil-brokkoli, fil-pastard, fil-kaboċċi ta' Brussell, fil-kaboċċi bir-ras, fil-ħass tal-ħaruf, fil-ħass, fl-iskalora (fl-indivja bil-weraq wesgħin), fil-ħabirxa, fil-krexxun tal-art, fl-aruka, fil-mustarda ħamra, fil-weraq u fin-nebbieta ta' Brassica spp. u li hemm bżonn ta' eżami ulterjuri mill-maniġers tar-riskju. Peress li ma hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir eżami ta' dawn l-MRLs; l-eżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li li ma hemm l-ebda informazzjoni disponibbli dwar l-MRLs fis-swedes, fit-turnips, fil-kaboċċa Ċiniża, fil-kale, fil-ġdur, fil-karfus, fil-ħnieżer (il-muskoli, ix-xaħam, il-fwied u l-kliewi), fil-bovini (il-muskoli, ix-xaħam, il-fwied u l-kliewi), fin-nagħaġ (il-muskoli, ix-xaħam, il-fwied u l-kliewi), fil-mogħoż (il-muskoli, ix-xaħam, il-fwied u l-kliewi), fit-tjur (il-muskoli, ix-xaħam u l-fwied), fil-ħalib (tal-ifrat, tan-nagħaġ u tal-mogħoż) u fil-bajd tat-tjur u li hemm bżonn ta' eżami ulterjuri mill-maniġers tar-riskju. L-MRLs għal dawn il-prodotti għandhom jiġu stabbiliti fil-limitu speċifiku ta' kwantifikazzjoni.

(7) Fir-rigward ta' prodotti li fuqhom mhux awtorizzat l-użu tal-prodott għall-protezzjoni tal-pjanti, u li għalihom ma jeżistu l-ebda tolleranzi tal-importazzjoni jew limiti massimi tar-residwi fil-Codex (CXLs), l-MRLs għandhom jiġu stabbiliti fil-limitu speċifiku ta' kwantifikazzjoni jew għandu japplika l-MRL li japplika s-soltu, kif stipulat fl-Artikolu 18(1)(b) tar-Regolament (KE) Nru 396/2005.

(8) Il-Kummissjoni kkonsultat mal-laboratorji ta' referenza tal-Unjoni Ewropea dwar ir-residwi tal-pestiċidi, rigward il-ħtieġa li jiġu adattati ċerti limiti ta' kwantifikazzjoni. Fir-rigward ta' bosta sustanzi, dawk il-laboratorji kkonkludew li għal ċerti prodotti, l-iżvilupp tekniku jippermetti li jiġu stabbiliti limiti speċifiċi ta' kwantifikazzjoni.

(9) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tas-suġġett ikkunsidrat, il-modifiki rilevanti tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(10) Is-sħab kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ dwar l-MRLs il-ġodda u tqiesu l-kummenti tagħhom.

(11) Għalhekk,ir-Regolament (KE) Nru 396/2005 għandu jiġi emendat skont dan.

(12) Biex jippermetti l-kummerċjalizzazzjoni, l-ipproċessar u l-konsum normali tal-prodotti, dan ir-Regolament għandu jistipula arranġament tranżizzjonali għall-prodotti li ġew prodotti qabel il-modifika tal-MRLs u li dwarhom l-informazzjoni turi li kien inżamm livell għoli ta' protezzjoni tal-konsumaturi.

(13) Għandu jitħalla jgħaddi perjodu raġonevoli ta' żmien qabel ma l-MRLs modifikati jsiru applikabbli, biex l-Istati Membri, il-pajjiżi terzi u l-operaturi tan-negozji tal-ikel jingħataw żmien biex iħejju ruħhom ħalli jkunu konformi mar-rekwiżiti l-ġodda li jirriżultaw mill-modifika tal-MRLs.

(14) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.

Artikolu 2

Ir-Regolament (KE) Nru 396/2005 kif kien qabel ma ġie emendat b'dan ir-Regolament għandu jibqa' japplika għall-prodotti li ġew prodotti qabel is-26 ta' Awwissu 2016.

Artikolu 3

Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

Jibda japplika mis-26 ta' Awwissu 2016.

Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, it-18 ta' Jannar 2016. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) EFSA (L-Awtorità Ewropea dwar is-Sigurtà fl-Ikel), 2014. Reasoned opinion on the review of the existing maximum residue levels (MRLs) for boscalid according to Article 12 of Regulation (EC) No 396/2005 (Opinjoni motivata dwar l-eżami tal-limiti massimi tar-residwi (MRLs) eżistenti għall-boskalid skont l-Artikolu 12 tar-Regolament (KE) Nru 396/2005). EFSA Journal 2014;12(7):3799, p. 127.

(3) EFSA (L-Awtorità Ewropea dwar is-Sigurtà fl-Ikel), 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005 (Opinjoni motivata dwar l-eżami tal-limiti massimi tar-residwi (MRLs) eżistenti għall-klotijanidin u t-tijametossam skont l-Artikolu 12 tar-Regolament (KE) Nru 396/2005). EFSA Journal 2014;12(12):3918, p. 120 doi:10.2903/j.efsa.2014.3918.

(4) EFSA (L-Awtorità Ewropea dwar is-Sigurtà fl-Ikel), 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005 (Opinjoni motivata dwar l-eżami tal-limiti massimi tar-residwi (MRLs) eżistenti għall-klotijanidin u t-tijametossam skont l-Artikolu 12 tar-Regolament (KE) Nru 396/2005). EFSA Journal 2014;12(12):3918, p. 120 doi:10.2903/j.efsa.2014.3918.

(5) EFSA (L-Awtorità Ewropea dwar is-Sigurtà fl-Ikel), 2014. Reasoned opinion on the review of the existing maximum residue levels (MRLs) for folpet according to Article 12 of Regulation (EC) No 396/2005 (Opinjoni motivata dwar l-eżami tal-limiti massimi tar-residwi (MRLs) eżistenti għall-folpet skont l-Artikolu 12 tar-Regolament (KE) Nru 396/2005). EFSA Journal 2014;12(5):3700, 55 p.

(6) L-Awtorità Ewropea dwar is-Sigurtà fl-Ikel, 2014. Reasoned opinion on the review of the existing maximum residue levels (MRLs) for tolclofos-methyl according to Article 12 of Regulation (EC) No 396/2005 (Opinjoni motivata dwar l-eżami tal-limiti massimi tar-residwi (MRLs) eżistenti għat-tolklofos-metil skont l-Artikolu 12 tar-Regolament (KE) Nru 396/2005). EFSA Journal 2014;12(12):3920, 42 p.